钦定古今图书集成/明伦汇编/氏族典/第165卷 > 《廖用贤尚友录》 > 安磐
## 钦定古今图书集成/明伦汇编/氏族典/第165卷 > 《廖用贤尚友录》 > 安磐

按《明外史安磐传》：“磐字公石，嘉定州人。弘治末进士，
改庶吉士。正德时，历吏、兵二科给事中，乞假去。世宗
践阼，起故官。帝欲加兴献帝皇号。磐言：兴，藩国也，不
可加于帝号之上。献，谥法也，不可加于生存之母。本
生所后，势不俱尊。大义私恩，自有轻重。”会廷臣多力
争，事得且止。嘉靖元年，中官张钦家人李贤者，帝许
任为锦衣指挥，磐极言不可，不听。帝频兴斋醮，磐又
抗言之。疏入，报闻而已。帝驿召席书、桂萼等，磐请斥
之以谢天下。且言：“今欲别立一庙于大内，是明知恭
穆不可入太庙矣。夫孝宗既不得考，恭穆又不得入，
是无考也。世岂有无考之太庙哉？此其说之自相矛
盾者也。”不听。历兵科都给事中。以率“众伏阙，再受杖”，
除名为民，卒于家。